Document ID: 32010L0001

KOMMISSIONENS DIREKTIV 2010/1/EU
af 8. januar 2010
om ændring af bilag II, III og IV til Rådets direktiv 2000/29/EF om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 14, stk. 2, litra c) og d),
efter høring af de berørte medlemsstater, og
ud fra følgende betragtninger:
(1)
Direktiv 2000/29/EF indeholder bestemmelser om anerkendelse af visse områder som beskyttede zoner.
(2)
Ved Kommissionens forordning (EF) nr. 690/2008 af 4. juli 2008 om anerkendelse af beskyttede zoner, som er udsat for særlige plantesundhedsrisici i Fællesskabet (2) blev visse dele af regionen Veneto i Italien anerkendt som en beskyttet zone med hensyn til skadegøreren Erwinia amylovora (Burr.) Winsl. et al. indtil den 31. marts 2010.
(3)
Som opfølgning på de bemærkninger om skadegørerens tilstedeværelse i visse dele af regionen Veneto, som Kommissionen fremsatte under et kontrolbesøg i Italien fra den 31. august til den 11. september 2009, meddelte Italien den 23. oktober 2009 Kommissionen resultaterne af den seneste undersøgelse vedrørende den pågældende skadegørers tilstedeværelse, der blev udført i september og oktober 2009 i regionen Veneto. Resultaterne af denne seneste undersøgelse viser, at der i provinsen Venezia er 14 steder, hvor skadegøreren har forekommet i mindst de sidste tre på hinanden følgende år til trods for de udryddelsesforanstaltninger, der er truffet af de italienske myndigheder. De pågældende foranstaltninger har altså vist sig at være virkningsløse.
(4)
De seneste undersøgelsesresultater blev drøftet på mødet i Den Stående Komité for Plantesundhed den 19.-20. oktober 2009. Det blev konkluderet, at Erwinia amylovora (Burr.) Winsl. et al. skal anses for at være etableret i provinsen Venezia. Den pågældende provins bør derfor ikke længere være opført på listerne i bilag II, III og IV til direktiv 2000/29/EF som en beskyttet zone med hensyn til denne skadegører.
(5)
Af den schweiziske lovgivning om plantebeskyttelse fremgår det, at kantonerne Freiburg og Waadt fra den 15. november 2009 ikke længere er anerkendt som beskyttede zoner i Schweiz, for så vidt angår Erwinia amylovora (Burr.) Winsl. et al. Undtagelsesbestemmelsen, der på særlige betingelser giver mulighed for import af visse planter fra de pågældende regioner til visse beskyttede zoner, bør derfor udgå, og del B i bilag IV til direktiv 2000/29/EF bør ændres i overensstemmelse hermed.
(6)
Bilag II, III og IV til direktiv 2000/29/EF bør derfor ændres i overensstemmelse hermed.
(7)
Foranstaltningerne i dette direktiv er i overensstemmelse med udtalelse fra Den Stående Komité for Plantesundhed -
VEDTAGET DETTE DIREKTIV:
Artikel 1
Bilag II, III og IV til direktiv 2000/29/EF ændres i overensstemmelse med bilaget til dette direktiv.
Artikel 2
Gennemførelse
Medlemsstaterne vedtager og offentliggør senest den 28. februar 2010 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
De anvender disse bestemmelser fra den 1. marts 2010.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
Artikel 3
Dette direktiv træder i kraft dagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 8. januar 2010.

Labels: 20
18
16
6